Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: 4. Az Alkotmánybíróság a nemzetbiztonsági szolgálatokról szóló 1995. évi CXXV. törvény 3. számú mellékletében foglalt „C” típusú biztonsági kérdőív egyes pontjainak, illetve szövegrészeinek az alkotmányossági vizsgálatára irányuló eljárást megszünteti.
Paragraph Index: 409

a) A házastársi nyilatkozat szövege — az indítványozó álláspontja szerint — félrevezető: A mondat első fele arról tájékoztat, hogy a házastárs „biztonsági nyilatkozata” alapján az ő biztonsági ellenőrzése férje vagy felesége személyét is érintheti, míg annak másik fele — aláírás esetén — a házastárs hozzájárulását jelenti ahhoz, hogy a nemzetbiztonsági szolgálatok az ő személyét is érintő titkos információgyűjtést folytassanak. Az indítványozó szerint a házastársi nyilatkozat szövegéből nem állapítható meg egyértelműen, hogy az hozzájárulásként vagy tájékoztatás tudomásulvételeként minősül. Amennyiben hozzájárulás, akkor tisztázatlan az Nbtv. alapján, hogy mi a hozzájárulás megtagadásának jogkövetkezménye; amennyiben csupán a tájékoztatás tudomásulvétele, akkor az egyik házastárs nyilatkozata titkosszolgálati módszerek alkalmazására felhatalmazást ad a másik házastárssal szemben.

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes